Yoga e simologile kae? Go dirilwe ditshwantsho tsa batho ba ba ntseng ka ditsela tse di farologaneng tsa yoga kwa Indus Valley e gompieno e leng Pakistan. Baithutamarope ba re Indus Valley e tlhabologile fa gare ga mileniamo wa boraro le wa bobedi B.C.E., motlha o o neng o le gaufi thata le wa setso sa Mesopotamia. Kwa mafelong ano ka bobedi, go dirwa ditshwantsho tsa motho yo o emelang modimo mongwe, yo o rwesitsweng dinaka tsa phologolo mme a dikologilwe ke diphologolo mme seno se re gopotsa Nimerode, “motsomi yo o thata.” (Genesise 10:8, 9) Bahindu ba re ditshwantsho tsa batho ba ba ntseng ka tsela ya se-yoga, ke ditshwantsho tsa modimo Siva, morena wa diphologolo le morena wa kobamelo ya yoga yo gantsi a newang kobamelo ya lingam e leng kobamelo ya dirwe tsa tlhakanelodikobo. Ka jalo, buka e e bidiwang Hindu World e bitsa yoga e re ke “molao wa go itima dilo di le dintsi o o simologileng pele ga Dipuo Tsa Kwa Indonesia le Tsa Kwa Yuropa tse di nang le dikgopolo di le dintsi tsa bogologolo le meletlo ya teng.”